Dokter waarsku teen erge griepseisoen wat voorlê | Maroela Media
Dokter waarsku teen erge griepseisoen wat voorlê
Hou maar die sneesdoekies byderhand, want dokters waarsku teen 'n erge griepseisoen wat voorlê.
Volgens dr. Pete Vincent van die Netcare-reiskliniekgroep en Medicross Tokai- gesinsentrum vir mediese en tandheelkundige dienste het talle mense reeds dié siekte onder lede hoewel die griepseisoen nou eers in Suid-Afrika begin.
"Die lande in die Noordelike Halfrond soos Amerika het 'n relatief erge 2017-'18-griepseisoen gehad. Dit is gewoonlik 'n aanduiding dat ons hier in Suid-Afrika ook 'n erge griepseisoen in die komende wintermaande kan verwag," het Vincent gesê.
As in ag geneem word dat griepverwante komplikasies jaarliks tot sowat 6 000 tot 11 000 sterftes in Suid-Afrika lei en duisende ekonomies produktiewe ure verlore gaan weens dié siekte, kan aangevoer word dat elke griepseisoen "erg" is, voeg Vincent by.
Hy meen almal wat hul gesinne dié griepseisoen, gewoonlik tussen April en Augustus, wil beskerm, moet 'n griepinspuiting oorweeg.
Gesondheidsowerhede, waaronder Suid-Afrika se nasionale instituut vir oordraagbare siektes (Nios), beskou die toepaslike entstof as die beste beskerming teen griep.
"Vir diegene wat die risiko loop om potensieel ernstige komplikasies soos longontsteking op te doen, moet die inenting verpligtend wees."
Vincent raai grieplyers, veral sportmanne, sterk af om in dié tyd sport te beoefen of lang tydperke van strawwe fisieke aktiwiteit te ondergaan. "Die kombinasie van griep en oefening kan ernstige langtermyn-gesondheidsgevolge hê."
Kwesbare groepe vir die griepvirus sluit bejaardes, babas, jong kinders, swanger vroue en enige ander mense met 'n swak immuunstelsel in. "Sulke mense moet dit ook ernstig oorweeg om 'n longontsteking-inenting saam met die griepinspuiting te kry."
Die griepentstof word jaarliks volgens die Wêreldgesondheidsorganisasie (WGO) se virusstam-aanbevelings ontwikkel.
"Die jaarlikse entstof vir die Suidelike Halfrond wat in Suid-Afrika beskikbaar is, verskaf gewoonlik beskerming teen die drie stamme van die griepvirus wat deur die WGO se navorsers geïdentifiseer is as die waarskynlikste om daardie seisoen voor te kom."
Volgens Vincent kom 50% van griepverwante sterftes voor onder bejaardes en 30% onder mense met MIV/vigs.
"Ondanks alles wat ons op Facebook lees, is die griepinspuiting veilig en hoewel dit nie as algehele voorkoming teen die siekte dien nie, verskaf dit 'n goeie mate van beskerming. Hierdie inenting beskerm wel jaarliks talle lewens en alle Suid-Afrikaners moet dit oorweeg."
Staat vat lughawe-miljoene
Aaaag ….. nee wat, ek is nie so gelukkig om griep te kry en 'n paar dae gedurende die winter in die bed te kan bly nie. Ek kan nie eens onthou wanneer laas ek gewone verkoue gehad het nie ….. mag dalk so 10 jaar of wat gelede gewees het en dan bly ek ook nie tuis nie; ek is te veel van 'n getroue werknemer (nie dat my seniors dit raaksien nie). Almal hoes, proes, snuit, snuif en snik rondom my, maar my immuunstelsel speel sommer vinnig klaar met enige verkoue- of griep-kiem wat dit in my rigting… Lees meer »
Ek kan nie verstaan dat werkgewers en mediese fondse dit nie verpligtend maak vir hierdie inspuitngs. Ja. ek het gegaan en etlike weke later spook ek met 'n verkoue/griep maar is nou haas oor die ding. Die inspuiting vrywaar jou nie teen griep maar wel teenoor die een wat jou wil en kan doodmaak.
Elke keer as ek vir die griepinspuiting gaan is ek hondsiek en moet antibiotika kry. Die jare wat ek dit mis, sukkel ek slegs hier en daar met n bietjie verkoue. En ek is nie die enigste een nie. Ek sal nie verbaas wees as dit die inspuitings is wat griep versprei nie. Ek mis dit liewer dankie. Buitendien daar is goeie navorsing wat bewys dat echinacea, olyfblaarekstrak, en kolostrum jou lyf help om goeie weerstand te bied teen virusse..
Ek verstaan dit ook nie. Daar is not goveel onkundige, halfgeletterde mense onder ons wat nie die noodsaaklikheid hiervan besef nie.
Aan al die 'kundiges' hierbo : dalk moet julle self maar bietjie oplees en nie alles glo wat die medici aan julle voorhou – die GI is sowat 33% effektief oorsee. (Statistieke vir 2018 nog nie beskikbaar vir SA)